Document ID: /roh_data/filtered/fineweb-2-filterrobots_roh.jsonl.gz/35436

Hongkong tutga tar la China, n'emporta betg tge ch'il resultat da las elecziuns porta. Quai di la regenza chinaisa suenter la clera victoria dal champ pro-democratic tar las elecziuns districtualas a Hongkong. La scheffa da la regenza da Hongkong Carrie Lam percunter di da vulair tadlar cun attenziun las ideas dals burgais.
Era sche mo ina part da las vuschs è dumbrada, han ils candidats democratics gia conquistà cleramain pli che la mesadad dals 452 posts, sco la gasetta «South China Morning Post» annunzia. E la participaziun a l'elecziun da passa 71% munta in record per Hongkong, avant quatter onns era la participaziun be tar 47%.
Victoria indirecta per Joshua Wong
L'enconuschent activist da democrazia Joshua Wong ha motiv per giubilar. El è vegnì disqualifitgà da las autoritads e n'ha betg dastgà candidar tar las elecziuns dal district. Persuenter è uss vegnì elegì Kelvin Lam, quai candidat che ha substituì Wong.
RR novitads 06:00